Geen ANC-plan vir verpligte kwalifikasies in munisipaliteite(Argieffoto: ANA) Ten spyte van die grootskaalse wanbestuur, korrupsie, onkunde en verval in veral ANC-beheerde munisipaliteite landwyd is daar geen plan in die ANC-regering om streng en verpligte formele kwalifikasievereistes vir munisipale amptenare te vestig of af te dwing nie. Dit blyk uit ‘n antwoord deur die minister van samewerkende regering, dr. Nkosazana Dlamini-Zuma, op ‘n parlementêre vraag deur die DA-LP Eleanore Bouw-Spies, ‘n voormalige burgemeester van die vergelykenderwys goed funksionerende stadsraad in Knysna. Bouw-Spies wou by die minister weet of die regering dit sal oorweeg om ‘n formele opleidingskwalifikasie, geakkrediteer by die Suid-Afrikaanse Kwalifikasie-owerheid (SAQA), in te stel wat deur alle munisipale bestuursamptenare verwerf moet word alvorens hulle in sulke poste aangestel word, sodat die nodige kundigheidsvakke verseker kan word vir aanstellings, wat behoort te lei tot beter munisipaliteite, minder onkundige aanstellings en minder rampspoed. Maar Dlamini-Zuma het in antwoord geen krediet gegee of oorweging geskenk aan Bouw-Spies se voorstel nie. Die minister het dus geensins verwys na ‘n verpligte en formele kwalifikasie vir munisipale bestuursamptenare nie. Eerder het Dlamini-Zuma verwys na drie bestaande induksieprogramme – een om vir raadslede en amptenare bekend te stel aan hoe munisipaliteite in die algemeen werk, ŉ tweede oor die spesifieke munisipaliteit en ‘n derde oor die verskillende regeerportefeuljes in ‘n stadsraad. Stadsraadslede en munisipale amptenare word wel volgens die minister aangemoedig om hulself verder te bekwaam, maar daar is geen verpligting of vereiste vaardigheidsvlak, en geen vereiste bestuursvaardigheid of rekord van bestuursukses nie. Daar blyk trouens geen toets, begripsvereiste, bewese vaardigheidsvlak of enige meetbare uitset hoegenaamd aan die huidige prosesse gekoppel te wees nie. Dit word bloot bygewoon. Boonop is die drie induksieprogramme waarna Dlamini-Zuma verwys het, die presiese drie wie se enigste meetbare gevolg die huidige gemors in veral ANC-beheerde stadsrade landwyd is. Nietemin het Dlamini-Zuma se antwoord geen nuwe idees, verbeterings of selfs ‘n erkenning dat iets enorm fout is, bevat nie, en het sy die voorstel deur die DA se Bouw-Spies bloot geïgnoreer asof dit nooit gemaak is nie.